Maak gewelddadig videospeletjies ons kinders meer gewelddadig? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Maak gewelddadig videospeletjies ons kinders meer gewelddadig?
Videospeletjies kan ʼn heerlike tydverdryf vir kinders wees. Hulle kan probleemoplossing oefen, stede beplan, vir virtuele troeteldiere sorg, en resies hardloop sonder om ʼn druppel te sweet. Daar is egter ook duisende gewelddadige speletjies en baie ouers is onseker of die voordele die nadele hier neutraliseer.
Die uitslae van navorsing is onbeslis. Om behoorlike navorsing te kan doen, sal studies oor lang tydperke op groot groepe kinders uit verskillende agtergronde gedoen moet word. Die navorsing wat reeds gedoen is, het egter in 2015 daartoe gelei dat die Amerikaanse Psigiatriese Assosiasie ʼn beleidsverklaring gepubliseer het wat verklaar het dat gewelddadige videospeletjies kan lei tot meer aggressiewe buie en gedrag, en afbreuk doen aan die speler se gevoel van empatie en sensitiwiteit vir aggressie. Gewelddadige video speletjies kan dus sommige kinders se gedrag mettertyd beïnvloed.
Daar is egter nie gevind dat hierdie speletjies ʼn toename in gewelddadigheid en geweldsmisdaad veroorsaak nie, en daar is geen bewyse dat die kanse groter word dat jou kind eendag misdade gaan pleeg of moorddadig sal wees nie. Gewelddadigheid is ʼn vorm van aggressie, maar nie alle aggressiewe gedrag is gewelddadig nie. Jou kind kan skree, voorwerpe rondgooi, gewelddadige praatjies praat, of homself seermaak in sy aggressie. Dit is nie gesonde gedrag nie, maar dit maak hom nie ʼn gewelddadige persoon wat iemand skade sal aandoen nie.
Wat wel gevind is, is dat die kompetisie tussen spelers in videospeletjies ʼn sterker aanduier is van aggressiewe gedrag as die gewelddadigheid van die speletjie self.
Dit is belangrik om te besef dat die blootstelling aan gewelddadige speletjies nie die enigste oorsaak van aggressiewe gedrag is nie. Geestesongesteldheid en ʼn nadelige omgewing tuis of by die skool is faktore wat die risiko van aggressie en gewelddadigheid vergroot.
Hoe kan ons ons kinders beskerm teen problematiese gedrag en geestesgesondheidskwessies wanneer hulle videospeletjies speel? Sorg dat jy ʼn gesonde verhouding met jou kind het. Speel die speletjies saam met jou kind, praat oor wat daar gebeur, en skei fiksie of fantasie van realiteit. Betoon empatie en praat met hom oor hoe hy voel wanneer sy karakter in die speletjie geskiet word. Maak seker dat jou kind verstaan watter gedrag aanvaarbaar is in die regte lewe. Leer hom ook om op te staan en weg te loop wanneer hy te gefrustreerd raak. Hy het jou nodig om hom te help om sy emosies te leer reguleer.
Jy ken jou kind. Wees op die uitkyk vir tekens van toenemende aggressie, veranderinge in gedrag, sosiale isolasie, prikkelbaarheid, slaapprobleme en ʼn onnatuurlike geïnteresseerdheid in die tipe wapens wat hy in die speletjie sien.
Indien jou kind aggressie toon, is dit tot sy onmiddellike en langtermynvoordeel om liewer nie meer gewelddadige speletjies te speel nie. Daar is meer as genoeg ander speletjies wat hy kan geniet. Verduidelik met empatie, en hy sal makliker daarmee vrede kan maak.